በአማራ ክልል ባለፉት 24 ሰዓታት ስምንት ሰዎች የኮሮናቫይረስ ተገኘባቸው፤ አምስት ሰዎች ደግሞ አገገሙ፡፡
ባሕር ዳር፡ ሰኔ 06/2012 ዓ.ም (አብመድ) በአማራ ክልል ባለፉት 24 ሰዓታት በተደረገ 368 የላቦራቶሪ ምርመራ በስምንት ሰዎች ላይ ቫይረሱ መኖሩ ተረጋግጧል፡፡ ቫይረሱ እንዳለባቸው በምርመራ የተረጋገጡት ስድስት ሰዎች ከምዕራብ ጎንደር እና ሁለት ሰዎች ከደሴ ሁሉም ከለይቶ ማቆያ የነበሩ ናቸው፡፡ ከ16 እስከ 70 ዓመት የዕድሜ ክልል ውስጥ የሚገኙ ሰባት ወንዶችና አንዲት ሴት ናቸው ዛሬ ቫይረሱ እንዳለባቸው የታወቁት፡፡በአማራ ክልል እስከ ዛሬ ሰኔ 6/2012 ዓ.ም ድረስ ለ4 ሺህ 442 ሰዎች የላቦራቶሪ ምርመራ ተደርጎ በ175 ሰዎች ላይ ቫይረሱ መገኘቱን የአማራ ክልል ጤና ቢሮ አስታውቋል፡፡በ24 ሰዓታት ውስጥ አምስት ሰዎች ከባሕር ዳር ለይቶ ሕክምና መስጫ ማገገማቸውን ቢሮው አስታውቋል፤ የጤና ሚኒስቴር መረጃ ደግሞ ስድስት ሰዎች እንዳገገሙ ያሳያል፡፡ በክልሉ አጠቃላይ ከቫይረሱ ያገገሙ ሰዎች ቁጥርም 37 ደርሷል፡፡በክልሉ ቫይረሱ ተገኝቶባቸው በለይቶ ሕክምና መስጫ ማዕከላት ከሚገኙት መካከል አንድ ሰው ወደ ጽኑ ሕሙማን ክፍል ገብቷል፡፡ በአማራ ክልል በቫይረሱ ምክንያት ሕይወቱ ያለፈ ሰው የለም፡፡